Rīgā

|  |  |
| --- | --- |
| Datums skatāms laika zīmogā | Nr. 18/TA-417 |
| Uz 28.02.2018. | Nr. 142.9/8-3-12/18 |

Saeimas Tautsaimniecības, agrārās, vides

un reģionālās politikas komisijai

Jēkaba iela 11

Rīga, LV-1811

saeima@saeima.lv

Par ūdens patēriņa skaitītāju darbības regulējumu

Ministru kabinets ir saņēmis Saeimas Tautsaimniecības, agrārās, vides un reģionālās politikas komisijas (turpmāk – komisija) 2018. gada 28. februāra vēstuli Nr. 142.9/8-3-12/18, kurā komisija aicina pagarināt ūdens patēriņa skaitītāju (turpmāk – skaitītāji) verificēšanas periodiskumu par diviem gadiem, kā arī paredzēt tiesības pašvaldībām sadarbībā ar ūdens piegādes uzņēmumiem noteikt skaitītāju verificēšanas periodiskumu.

Ievērojot komisijas lūgumu, Ministru kabinets sniedz šādu atbildi.

[1] Atbilstoši metroloģijas jomas normatīvajam regulējumam skaitītāju četru gadu verificēšanas periodiskums ir noteikts Ministru kabineta 2007. gada   
9. janvāra noteikumos Nr. 40 "Noteikumi par valsts metroloģiskajai kontrolei pakļauto mērīšanas līdzekļu sarakstu" (turpmāk – noteikumi Nr. 40). Nosakot verificēšanas periodiskumu, tiek vērtēti skaitītāju darbību un rādījumu precizitāti ietekmējošie faktori un to ietekmes intensitāte, proti, laikposms, kurā ietekmējošie faktori var izraisīt neprecīzu skaitītāja darbību. Tādēļ, izstrādājot noteikumus   
Nr. 40, tika ņemts vērā nozares ekspertu viedoklis par skaitītājus ietekmējošiem faktoriem, tai skaitā ūdens kvalitāti valstī un tās ietekmi uz skaitītāju mērījumu precizitāti noteiktā laikposmā, kā arī statistiskie dati par to skaitītāju skaitu, kuri pēc četru gadu atkārtotās verificēšanas neatbilda noteiktajām prasībām. Izvērtējot minētos apsvērumus un vienojoties visām noteikumu Nr. 40 projekta izstrādē iesaistītajām pusēm, skaitītāju četru gadu verificēšanas periodiskums tika noteikts kā optimāls esošajos apstākļos, lai nodrošinātu skaitītāju atbilstošu lietošanu un ticamu rādījumu atspoguļošanu.

Saskaņā ar Ministru kabineta 2006. gada 5. decembra noteikumu Nr. 981 "Noteikumi par mērīšanas līdzekļu atkārtoto verificēšanu, verificēšanas sertifikātiem un verificēšanas atzīmēm" prasībām skaitītāju atkārtoto verificēšanu veic inspicēšanas institūcijas, kas akreditētas nacionālajā akreditācijas institūcijā. Lai apzinātu spēkā esošā skaitītāju verificēšanas periodiskuma atbilstību, Ekonomikas ministrija aicināja inspicēšanas institūcijas sniegt datus par skaitītāju atkārtotās verificēšanas rezultātiem par pēdējiem pieciem gadiem (*skat. tabulu*), kā arī sniegt informāciju par biežāk konstatētajām neatbilstībām.

*Tabula*

|  |  |  |  |
| --- | --- | --- | --- |
| Gads | Verificēto skaitītāju skaits | Prasībām neatbilstošo skaitītāju skaits | Prasībām neatbilstošo skaitītāju īpatsvars |
| 2013 | 168280 | 14239 | 8 % |
| 2014 | 183529 | 21051 | 11 % |
| 2015 | 192746 | 28966 | 15 % |
| 2016 | 201891 | 26205 | 13 % |
| 2017 | 148827 | 14328 | 10 % |

*(Datus iesniedza 5 no 7 akreditētajām inspicēšanas institūcijām)*

Sniedzot verificēšanas datus, inspicēšanas institūcijas norādīja, ka tie neatspoguļo reālo situāciju, jo vairākumā gadījumu atkārtotai verificēšanai tiek iesniegti iepriekš sagatavoti skaitītāji, proti, remontēti, iztīrīti un izskaloti. Ja minētās manipulācijas ar skaitītājiem netiktu veiktas, tad prasībām neatbilstošo skaitītāju īpatsvars varētu sasniegt līdz pat 70 %.

Attiecībā uz biežāk konstatētām neatbilstībām inspicēšanos institūcijas norāda, ka galvenokārt tās ir saistītas ar ūdens radīto aizsērējumu, kā arī tehniska rakstura bojājumiem (aizsargstikla bojājums, hermētiskums, ievietotie svešķermeņi).

Ekonomikas ministrija ir gatava diskutēt par verificēšanas periodiskuma pagarināšanu jauno tehnoloģiju ūdens patēriņa skaitītājiem (piemēram, ultraskaņas un elektromagnētiskajiem), lai veicinātu jauno tehnoloģiju ieviešanu ūdens patēriņa uzskaites jomā, kā arī izskatīt iespēju diferencēt verificēšanas periodiskumu ūdenssaimniecības pakalpojumu sniedzēju komercuzskaites mēraparātiem. Taču, ievērojot datus par skaitītāju atkārtoto verificēšanu (ņemot vērā inspicēšanas institūciju viedokļus, tabulā norādītais īpatsvars reālajā situācijā būtu lielāks), Ekonomikas ministrija uzskata, ka šobrīd nav pamata visiem mehāniskajiem skaitītājiem pagarināt verificēšanas termiņu uz sešiem gadiem.

Vienlaikus uzsveram, ka svarīgi skaitītāju verificēšanas termiņa noteikšanā balstīties nevis pieņēmumos, bet gan zinātniskos un tehniskos faktos un argumentos, jo šis jautājums tieši skar patērētāju intereses. Nedrīkst tikt pieļauta situācija, ka norēķini par patērēto ūdeni būtu pamatoti ar nekorektiem mērījumiem, kā rezultātā palielinātos iedzīvotāju izdevumi.

[2] Komisijas aicinājums paredzēt tiesības pašvaldībām sadarbībā ar ūdens piegādes uzņēmumiem noteikt skaitītāju verificēšanas periodiskumu saistīts ar iespējamām izmaiņām Ūdenssaimniecības pakalpojumu likumā noteiktajās ūdenssaimniecības sistēmas piederības robežās. Ministru kabinets uzskata, ka šāda pieeja radītu neskaidrības un risku skaitītāju verificēšanā, kā rezultātā var tikt ievērojami apgrūtināta ūdens skaitītāju tirgus uzraudzība (teritoriālais sadalījums un tā robežas), kā arī var izveidoties patērētājiem nelabvēlīga situācija, ka skaitītāju verificēšanas termiņš tiek noteikts, balstoties uz finansiāliem apsvē­rumiem, nevis skaitītāju ietekmējošiem faktoriem.

Pielikumā: Ministru kabineta 2018. gada 10. aprīļa sēdes protokola

Nr. 19 34. § izraksts.

Cieņā

|  |  |  |
| --- | --- | --- |
| Ministru prezidents | (paraksts\*) | Māris Kučinskis |

\* Dokuments ir parakstīts ar drošu elektronisko parakstu